Månedsrapport: C25, Marts 2018
Falcon Danske Aktier Momentum er en fond (afdeling) i Investeringsforeningen Falcon Invest, der havde første handelsdag på fondsbørsen i København den 7. september 2017. Inden børsnoteringen var fondene unoterede investeringsaktieselskaber, også under navnet Falcon Invest.
Afkastet for marts var i Falcon Danske Aktier Momentum plus 0,1%, mens sammenligningsindekset i samme periode faldt med 1,6%, da danske aktier i modsætning til februar ikke kunne modstå uroen på de globale aktiemarkeder.
Det største positive bidrag til månedsresultatet kom fra aktierne i Ørsted, Chr. Hansen og William Demant Holding, der har en samlet vægt på 34% i porteføljen. De bidrog hver i sær med positive afkast på over 2%. Ørsted var ellers blevet "dømt ude" af diverse analytikere primo året efter selskabet havde opjusteret forventningerne, ligesom William Demant Holding heller ikke været en analytikerdarling før selskabet kom med regnskab i februar. Begge aktier er steget med henholdsvis 18% og 29% i årets første 3 måneder. En høj allokering til begge har bidraget særdeles positivt til, at kvartalsresultatet i Falcon Danske Aktier Momentum ligger over sammenligningsindekset.
Et andet positivt bidrag til resultatet for marts kom fra Lundbeck, der viste lovende resultater i forhold til et fase-3 Alzheimer-studie samt et opkøb af en lægemiddelkandidat. Lundbeck-aktien steg med 5,3% i marts måned, og indgår i øjeblikket med en forholdsvis lav vægt på 2,3% i porteføljen.
De største negative bidrag i marts kom fra finansaktier, da både Nordea, Danske Bank og Sydbank faldt med mellem 2,5% og 4,5%. De tre aktier vægter samlet med 11%. Novo Nordisk bidrog også negativt med et fald på 4,5%. Aktien indgår med en vægt på 6,8%. FLSmidth & Co. oplevede det største fald, der var på næsten 7%, men aktien indgår i porteføljen med en lav vægt på 2,5%.
I Falcon Danske Aktier Momentum har vi i 1. kvartal 2018 opnået et positivt nettoafkast på 1,5%, mens sammenligningsindekset i samme periode er faldet med 1,4%. Resultatet placerer Falcon Danske Aktier Momentum som nummer 3 ud af 49 investeringsfonde med dansk aktiefokus for 1. kvartal 2018 på Morningstars fund performance liste.